Man sterf tydens N1-botsingFoto: @gavine2009 op Twitter ŉ Man in sy 30s is dood en drie ander mense beseer nadat drie voertuie Maandagmiddag omstreeks 14:30 op die N1-deurpad in ‘n noordelike rigting net voor die Allandaleweg-afrit gebots het. Volgens Vanessa Jackson, ŉ woordvoerder van ER24, het ŉ wit Toyota-sedanmotor teen die agterkant van ŉ bakkie vasgery waarna dit ŉ BMW X3 getref het. Die man, wat die Toyota bestuur het, is op slag dood. “Die voorkant van sy voertuig is heeltemal verwoes en die man is dood as gevolg van veelvoudige interne beserings,” het Jackson gesê. Die persone in die ander twee voertuie het geringe beserings opgedoen en is per ambulans na nabygeleë hospitale geneem vir verdere behandeling. Die polisie ondersoek die oorsaak van die ongeluk.